Rukoilemme yhteisten asioiden puolesta.

Jumala, rakas taivaallinen Isä. Sinä olet antanut meille oikeuden lähestyä sinua Poikasi Jeesuksen Kristuksen nimessä ja tuoda sinulle pyyntömme ja kiitoksemme. Kuule meitä, kun rukoilemme yhteisten asioiden ja kaikkien lähimmäistemme puolesta.

Taivaallinen Isä.

Me kiitämme sinua uuden elämän ihmeestä ja kasteen lahjasta. Siunaa lapsia Aliisa Viola Goman, Kaarlo Juhana Friman ja Noel Aati Juhani Virkalahti. Anna seurakunnan olla heille Vapahtajan sylinä ja hengellisenä kasvupaikkana. Auta heidän vanhempiaan ja kummejaan rakastamaan heitä ja luomaan heille turvallinen koti. Me rukoilemme näiden pienokaisten puolesta.

Jumalamme ja Luojamme.

Kiitos rakkauden lahjasta. Kiitos, että olet luvannut siunata koteja. Me uskomme nyt hoitoosi ne, jotka on kuulutettu avioliittoon: Juhana Martti Miikkael Mattila ja Sanna Elina Jokipohja, sekä Erkki Heikki Yli-Krekola ja Tuula Hannele Ruokonen.

Jumala, sinä joka olet rakkaus, siunaa näitä liittoja. Anna ilosi ja rauhasi aviopuolisoiden sydämiin. Anna heille rakkautta ja yksimielisyyttä.

Laupias Jumala.

Sinä annat elämän ja asetat päivillemme määrän. Olet kutsunut keskuudestamme pois

Irma Helena Grundberg, 97:n vuoden

Aili Mirjami Ala-Maakala, 87:n vuoden

Pekka Karttunen, 86:n vuoden

Eine Tuulikki Lindberg, 86:n vuoden

Jorma Uolevi Saarikivi, 81:n vuoden

Risto Olavi Luostarinen, 72:n vuoden ja

Kirsti Helena Hyvärinen, 69:n vuoden iässä.

Kiitämme sinua armosta ja rakkaudesta, jota olet osoittanut poisnukkuneille. Me kiitämme sinua kaikesta hyvästä, mitä heidän kauttaan annoit meille. Uskomme nyt heidät sinun haltuusi: ota heidät luoksesi. Ole lähellä surevia omaisia ja lohduta heitä ylösnousemuksen ja iankaikkisen elämän toivolla. Auta meitä kohtaamaan oma kuolemamme Kristukseen turvautuen.

Pyhä Jumala, lahjoita seurakunnallesi uskoa ja toivoa, ja anna meidän kokea rakkautesi lämpöä ja keskinäistä yhteyttä. Siunaa hiippakuntamme piispaa, seurakuntamme työntekijöitä sekä seurakunnassamme työnsä aloittavia.

Siunaa kirkkomme ja koko kristikunnan lähetystyötä. Rohkaise ja vahvista niitä, joita vainotaan Kristuksen nimen tähden. Kokoa kansasi kaikkialta valtakuntaasi, ja auta meitä toivossa odottamaan Poikasi paluuta.

Siunaa kotejamme. Anna niihin anteeksiantavaa mieltä ja sinun eheyttävää läsnäoloasi. Auta vanhempia kantamaan vastuuta lapsistaan. Ohjaa lasten ja nuorten kasvua.

Taivaallinen Isämme. Sanasi kehottaa meitä kantamaan toistemme taakkoja. Auta meitä olemaan niiden tukena, joiden elämää varjostaa suru, sairaus tai yksinäisyys. Kuule myös hiljaiset rukouksemme.

Rukoilemme seuraavien henkilöiden ja asioiden puolesta:

Hammassairauksista kärsivien puolesta, sairaudesta kärsivän pojan puolesta, traumasta ja sairauksista kärsivän tyttären ja hänen avioliittonsa ja lapsiensa hyvinvoinnin puolesta. Pitkämielisten lähimmäisten ja naapureiden puolesta, sekä asumisjärjestelyjen onnistumisen puolesta, talousvaikeuksissa olevien ja huolien murtamien puolesta, talousvaikeuksissa olevan sukulaisen puolesta, sekä puolison terveyden puolesta. Sukulaistytön terveyden ja lääkkeiden sopivuuden puolesta ja että hän saisi taloudellista tukea opintoihinsa. Asunnon remonttiuhan alla elävän puolesta, samoin hänen ja hänen lähimmäistensä terveyden ja taloudellisen tilanteen, sekä avioliiton ja hyvän viranomaisyhteistyön puolesta. Kiitämme Jumalaa ja pyydämme siunausta esirukoilijoille. Rukoilemme Jeesuksen siunausta ja varjelusta rippikouluihin.

Pyhä Jumala, rakas taivaallinen Isämme.

Sinä olet luonut elämän ja hyvyydessäsi pidät sitä yllä.

Sinä olet käskenyt rukoilla ja luvannut kuulla.

Kuule meitä, kun etsimme sinun kasvojasi ja rukoilemme sinua:

Käännä katseesi pandemian aiheuttamaan kärsimykseen.

Auta meitä vapautumaan taudin otteesta.

Siunaa sairastuneita ja heidän omaisiaan.

Ole lähellä niitä, joiden elämä on päättymässä,

armahda ja anna heille ikuinen rauhasi.

Rukoilemme voimia hoitajille, lääkäreille ja rokotteen kehittäjille.

Anna viisautta tutkijoille ja talouselämää ylläpitäville.

Muistamme päättäjiä vaikeiden tehtävien keskellä.

Vahvista kaikkia, jotka työskentelevät pandemian voittamiseksi.

Rohkaise eristyksessä eläviä, työnsä menettäneitä,

lapsia ja perheitä sekä yksinäisyydestä kärsiviä.

Valaise tulevaisuutemme sinun armollasi.

Tee meistä rakkautesi ja toivosi välikappaleita toisillemme.

Tätä pyydämme Poikasi Jeesuksen Kristuksen nimessä.

Aamen.

Normaalioloissa kantaisimme kolehdin Hiljaisuuden ystävien toiminnan tukemiseksi, mutta näin poikkeusoloissa emme voi sitä tehdä. Halutessasi voit mennä Hiljaisuuden ystävien verkkosivulle ja sitä kautta tehdä lahjoituksen.